Liverpool-helt vil ha Owen tilbake til Anfield
- Vi sitter igjen med å finkjemme markedet for kontraktsløse spisser etter galskapen da det ikke lyktes å signere noen før overgangsfristen gikk ut på fredag, skriver Aldridge på nettsiden til lokalavisen Liverpool Echo. - Holder Owen seg i form, så kommer han til å score mål for oss, mener Aldridge, som selv scoret 63 mål på 104 kamper for Liverpool på slutten av 80-tallet. - Jeg tror det er lite sannsynlig at det vil skje. Men alle som vil styrke laget må man i utgangspunktet være positive til, sier Pål Christian Møller, leder i Liverpools skandinaviske supporterklubb, til VG Nett. - En spiller langt over holdbarhetsdatoen stemmer ikke med de nye eiernes tankegang. Vi er nødt til å finne en løsning på problemene våre offensivt, men det vil virke smådesperat å gå på loppemarkedet etter å ha mislyktes med overgangene før vinduet stengte. Joey Barton spurte i går Michael Owen på Twitter om hvor han kommer til å havne, og fikk følgende svar fra sin tidligere Newcastle-kollega: «Jeg forteller deg det på onsdag!» Owen er også ønsket av Stoke, og det gikk for en tid tilbake rykter om at han var på vei til favorittklubben fra barndommen, Everton. Ifølge ESPN skal Owen være nærmest en avtale med Stoke.Men i Liverpool er det spisskrise etter at manager Brendan Rodgers gikk med på å låne ut Andy Carroll til West Ham sist fredag - samme dag som overgangsvinduet stengte. Rodgers var nemlig sikker på at han ville klare å få inn en erstatter, men slik gikk det altså ikke. En av spillerne han hadde i kikkerten, Clint Dempsey, gikk fra Fulham til Tottenham. Daniel Sturridge ble værende i Chelsea, og resultatet er at Luis Suarez og Fabio Borini er de eneste etablerte spissene i klubben. Rodgers har fått en knalltøff start i Liverpool med ett poeng på de tre første kampene i Premier League-sesongen. Owen startet karrieren i Liverpool, og scoret imponerende 118 mål på 216 kamper for klubben før han ble solgt til Real Madrid i 2004. Han havnet senere i Newcastle, og gjorde seg mektig upopulær blant Liverpool-fansen da han signerte for Manchester United i 2009. - Hvordan vil Owen tas imot hvis han returnerer til Liverpool etter å ha spilt for Manchester United? - Han gjorde veldig mye bra for Liverpool, men det er åtte år siden, og etter det har det stort sett gått nedover. Jeg tror mange blir skuffet hvis man henter inn en gammel spiller som står uten kontrakt, sier Møller, og poengterer at det taler til Owens fordel at han forlot Liverpool til fordel for Real Madrid og deretter dro til Newcastle før han ble en del av de røde djevlene. - Hvis han skulle komme tilbake, og så score mål, er det mange grunner for å støtte ham, sier Møller. Interessert i del Piero I sommer gikk kontrakten med Manchester United ut, og Owen har jaktet på en ny arbeidsgiver samtidig som han vurderer å legge opp dersom det rette tilbudet uteblir. Nå mener Aldridge at den 32 år gamle veteranen bør være et reelt alternativ for Liverpool som også skal være interessert i italienske Alessandro del Piero. - Det er lang tid til januar, og vi kommer til å slite dersom vi ikke drar en kanin opp av hatten og henter inn en ny spiss nå som det er pause på grunn av landskamper, skriver Aldridge. PS! Selv om overgangsvinduet er stengt, så kan klubbene altså signere kontraktsløse spillere.
Den tidligere storspissen John Aldridge mener Liverpool-ledelsen må sørge for å signere Michael Owen (32) på en prestasjonsrettet kontrakt. Så fort som mulig.